КъикIуэтыну зыри хуейтэкъым
Къэбэрдей-Балъкъэрым футболымкIэ и гуп нэхъыщхьэм джэгугъуитI щызэхэтащ. Иужьым щызэхуэзат пашэныгъэр зэхьэзэхуэм щызыIыгъ «ЛогоВАЗ»-мрэ абы ерыщу къыкIэлъеIэ «Бахъсэнымрэ».
Бжьыпэр зыIыгъхэм я зэпэщIэтыныгъэр гуащIэу екIуэкIащ — къикIуэтыну зыри хуейтэкъым. Топ тIурытI зым адрейм щыхудигъэкIри, ахэр зэрытемыгъэкIуауэ Бахъсэн щызэбгъэдэкIыжащ.
Пашэхэр зэныкъуэкъухукIэ абыхэм «Кэнжэр» къалъэщIыхьэжащ. «Шагъдийр» хигъэщIэн папщIэ, ар зы топ закъуэми ирикъуащ.
Къэбэрдей-Балъкъэрым и чемпиону зэрыщытыр псоми къаригъэщIэжащ «Автозапчасть»-м. Абы топи 10 зэуэ щхьэлыкъуэдэсхэм яхудигъэкIащ, езым и гъуэр къабзэу къигъанэри.
Иужь джэгугъуитIым зыбжанэрэ къыщыхэжаныкIри, гъуащхьауэхэм я зэпеуэм бжьыпэр щиубыдащ «ЛогоВАЗ»-м и пашэ Мокаевым. Ар зы топкIэ япэ ищащ «Къэбэрдейм» щыщ Жэбэтырым.
Иджы фыщыдгъэгъуэзэнщ Къэбэрдей-Балъкъэрым футболымкIэ и чемпионатым иужьу щекIуэкIа зэIущIэхэм къарикIуахэм. Мис ахэр: тIощIрэ езанэ джэгугъуэ — «Прохладнэ» (Прохладнэ) — «Эльбрус» (Тырныауз) — 3:0, «Ислъэмей» (Ислъэмей) — «Автозапчасть» (Бахъсэн) — 3:3, «ДЕР» (Щхьэлыкъуэ) — «Кэнжэ» (Кэнжэ) — 3:5, «ЛогоВАЗ» (Бабугент) — «Тэрч» (Тэрч) — 7:1, «Къэбэрдей» (Шэрэдж Ищхъэрэ) — «СК-Союз-Сэрмакъ» (Сэрмакъ) — 5:3, «Спартак-Д» (Налшык) — «ГидроЭС» (Налшык) — 3:4, «Шагъдий» (Налшык) — «Къэхъун» (Къэхъун) — 3:2, «Велес» (Къэрэгъэш) — «Бахъсэн» (Бахъсэн) — 3:5, «Шэджэм-2» (Шэджэм ЕтIуанэ) — «Нарт» (Нарткъалэ) — 2:3; тIощIрэ етIуанэ джэгугъуэ — «Эльбрус» — «ГидроЭС» — 1:3, «Бахъсэн» — «ЛогоВАЗ» — 2:2, «Кэнжэ» — «Шагъдий» — 1:0, «Тэрч» — «Шэджэм-2» — 6:1, «Къэхъун» — «Велес» — 1:1, «Автозапчасть» — «ДЕР» — 10:0, «СК-Союз-Сэрмакъ» — «Ислъэмей» — 3:2, «Прохладнэ» — «Къэбэрдей» — 4:1.
Хьэтау Ислъам.
